
RAPORT
asupra proiectului de Lege privind alegerea prin vot uninominal a consiliilor locale
                    În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind alegerea prin vot uninominal a consiliilor locale, trimis cu adresa nr. PL x 279 din 5 mai 2008, înregistrat cu nr. 31/327 din 10 martie 2009.
Senatul, în calitate de primă Cameră  sesizată, a adoptat proiectul de lege, ca urmare a depăşirii termenului de adoptare, potrivit art. 75 alin. (2) teza a III-a,  în şedinţa din data de 23 septembrie 2009.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Guvernul, prin avizul transmis, cu adresa nr. 4551/DRP din 24 august 2009, nu susţine adoptarea acestei iniţiative legislative.
Consiliul Legislativ avizează favorabil, cu observaţii şi propuneri,   iniţiativa legislativă prin avizul nr. 126 din 18 februarie 2010.

Comisia pentru administraţie publică, amenajarea teritoriului şi echilibru ecologic, a transmis, cu adresa nr. 26/2362 din 18 iunie 2008, avizul negativ cu privire la proiectul de lege.
Proiectul de lege supus dezbaterii are ca obiect de reglementare  alegerea prin vot uninominal a consiliilor locale, având ca scop apropierea consilierului local de cetăţenii care l-au ales, precum şi implicarea mai directă a consiliului local ales uninominal în problemele comunităţii.

În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege mai sus menţionat, avizul Consiliului Legislativ, precum şi punctul de vedere al Guvernului, care nu susţine adoptarea proiectului de lege, în şedinţa din 3 martie 2010.
Din numărul total de 26 de  membri ai Comisiei juridice, de disciplină şi imunităţi au participat la şedinţă 15 deputaţi.
La dezbateri au participat, în calitate de invitaţi, domnul Mihai Capră, secretar de stat în Ministerul Administraţiei şi Internelor şi domnul Cristian Leahu, director în Autoritatea Electorală Permanentă.
Cu ocazia dezbaterilor s-a constatat că reglementările cu privire la amplul subiect al alegerilor (organizarea, desfăşurarea alegerilor, Autoritatea Electorala Permanentă, precum şi alte activităţi legate de alegeri, referitoare la consiliile locale, alegeri parlamentare, alegeri pentru Preşedintele României) au făcut obiect al unor proiecte şi propuneri legislative adoptate în perioada 2008-2009. Prin urmare, s-a apreciat că reglementările propuse prin proiectul de lege de faţă nu mai sunt de actualitate. De asemenea, s-a considerat că toate proiectele de lege şi propunerile legislative depuse la Parlament, care au ca obiect de reglementare alegerile, ar trebui să facă parte dintr-un proiect amplu de Cod electoral, care să reglementeze întregul sistem referitor la acest subiect. S-a apreciat că prin instituirea scrutinului uninominal pentru alegerea consilierilor locali s-ar ajunge în situaţia ca autorităţile deliberative ale administraţiei publice locale şi judeţene, respectiv consiliul local şi consiliul judeţean să fie alese după reguli diferite, aspect care nu s-ar justifica, având în vedere natura juridică identică a acestor două autorităţi. Această reglementare propusă nu are în vedere dispoziţiile art. 16 alin. (4) din Constituţia României, republicată, potrivit cărora, în condiţiile aderării României la Uniunea Europeană, cetăţenii Uniunii care îndeplinesc condiţiile legii organice au dreptul de a alege şi de a fi aleşi în autorităţile administraţiei publice locale. 
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea proiectului de Lege privind alegerea prin vot uninominal a consiliilor locale.
În raport de obiectul şi conţinutul său, proiectul de lege  face parte din categoria legilor organice.
PREŞEDINTE,                                            SECRETAR,
        Daniel BUDA                                Gabriel ANDRONACHE
Consilier, 
Paul Şerban

